Vokietijos teisės centras

Vokietijos teisės centras (VTC; ; ZDR) –
pelno nesiekiantis teisės mokymo Vilniaus universiteto Teisės fakulteto (VU TF) padalinys.

 Istorija 
VTC buvo įkurtas 2001 m. rugsėjo 12 d. Pasak Gėtės universiteto Teisės fakulteto prodekano prof. dr. Helmut Kohl, Vilniaus ir Gėtės „/…/ universitetų bendravimo padarinys – žingsnis gilesnio Europos teisės pažinimo link. Centro įkūrimas – iššūkis ateičiai“. VTC steigimo, veiklos ir bendradarbiavimo partneriai – VU Teisės fakultetas, Frankurto universiteto Teisės fakultetas ir Vokietijos tarptautinio teisinio bendradarbiavimo fondas (). Centro veiklą remia Vokietijos paramos fondai – Hertie Stiftung bei IRZ.

 Vadovybė 
Centro vadovė- dr. Vigita Vėbraitė. Ankstesni vadovai: doc. Haroldas Šinkūnas (g. 1972 m.), VU TF prodekanas, doc. Jurgita Paužaitė–Kulvinskienė (g. 1975 m.).

 Tikslai, veikla 
Vokietijos teisės centro tikslai – skatinti akademines teisės studijas, inicijuoti ir vykdyti nacionalinius ir tarptautinius mokslinius tyrimus Vokietijos ir ES teisės srityse, organizuoti studentų ir mokslininkų stažuočių programas, konferencijas, seminarus, dalyvauti visuomenės teisinio švietimo programose, bendradarbiauti su Lietuvos bei užsienio institucijomis.

Pagrindinė centro veikla – tarptautinė Vokietijos ir ES teisės paskaitų programa (vok. Vorlesungsreihe zum deutschen und europäischen Recht), teisės absolventų ir studentų teisinė praktika Vokietijoje, trikalbė (vokiečių, anglų bei prancūzų k.) Vasaros teisės mokykla Vilniaus universitete.

 Paskaitos 
Paskaitų programos tikslas – suteikti žinių (dieninio, neakivaizdinio skyriaus) teisės bei germanistikos, vertimų specialybių studentams, absolventams Vokietijos ir ES teisines žinias privatinės, komercinės, viešosios, proceso teisės ir kitose srityse. Paskaitos atviros taip pat ir kitiems interesantams, galintiems dalyvauti ir klausyti paskaitose, nelaikant baigiamųjų testų ir negaunant sertifikato (priklausomai nuo laisvų vietų VU TF auditorijoje konkretaus kurso metu).

Paskaitų programą sudaro 20 intensyvių kursų iš įvairių Vokietijos ir ES teisės sričių. Paskaitas vokiečių kalba skaito bei praktinius užsiėmimus veda J. W. Goethe universiteto profesoriai, lektoriai, kiti dėstytojai, asistentai (dalis jų – teisininkai praktikai, Vokietijos advokatai, notarai, teisėjai).

Intensyvūs kursai vyksta (beveik) kiekvieną mėnesį (išskyrus vasaros atostogas) 3 dienas per savaitę, dažniausiai ketvirtadienį – šeštadienį. Klausytojai gauna kurso planą, aprūpinami konspektais, teisės aktais, kita medžiaga, reikalinga darbui paskaitų bei praktinių užsiėmimų metu. Programa vyksta VU Teisės fakulteto patalpose (Saulėtėkio alėjos 9, I korpusas). Programos pabaigoje, įvykdžius nustatytus reikalavimus (išlaikius 70 proc. testų), programos dalyviams išduodamas bendras J. W. Goethe universiteto ir VU Teisės fakultetų sertifikatas.

VTC paskaitų programa nemokama.

 Teisinė praktika Vokietijoje 
Vokietijos teisės centro teisės studentams ir absolventams kiekvienais metais vasarą gali atlikti 1 mėnesio trukmės teisinę praktiką Vokietijos advokatų kontorose, bankuose, teismuose bei kitose organizacijose, institucijose (kaip, pvz., Pramonės ir prekybos rūmai). Pagal galimybes kasmet praktiką atlieka 2-4 VTC dalyviai teisininkai. Atranka vykdoma atsižvelgiant į teisinį išsilavinimą (įgytą teisės laipsnį, teisės kursą), pažymius VTC, dalykinius interesus, motyvaciją. Pirmenybė teikiama teisės absolventams, teisės praktikams, vyresnių (IV–V) kursų studentams.

IRZ fondas skiria kelias praktikos stipendijas, kurių dydis – apie 600 eurų, apmoka kelionės lėktuvu, nuomos, sveikatos draudimo išlaidas. Dėl praktikos vietos tarpininkauja VTC, Frankfurto universiteto Teisės fakulteto dėstytojai, IRZ fondo atstovai. Teisinę praktiką taip pat galima atlikti ir savo iniciatyva pasiūlytoje Vokietijos arba Lietuvos organizacijoje, įmonėje, įstaigoje (esančioje Vokietijoje). Praktikantą kuruoja praktikos vadovas. Po praktikos būtina pateikti veiklos ataskaitą (teikiamą IRZ fondui).

 Nuorodos 
 Oficialus Vokietijos teisės centro tinklalapis  (lietuvių, vokiečių k.)
 „Galimybė gilintis į Vokietijos ir Europos Sąjungos teisę“ (Vilmantė Žvinytė, „Universitas Vilnensis“, VU laikraštis)

Kategorija:Mokslo ir studijų centrai
Kategorija:Vilniaus universiteto Teisės fakultetas
Kategorija:Vokietijos teisinės organizacijos
Kategorija:Teisės mokslai Vokietijoje